Man vas wat glo 12-jarige as seksslaaf aangehou hetArgieffoto ŉ 37-jarige man is Vrydagoggend in Sunnyside in Pretoria in hegtenis geneem nadat hy glo die afgelope twee maande ŉ graad 7-leerder as ŉ seksslaaf aangehou het. Die 12-jarige meisie van Mamelodi is vroeg in September as vermis aangemeld. “Volgens berigte het sy haar vriende by ŉ park buite Silverton gaan ontmoet,” het kapt Daniel Mavimbela, woordvoerder van die polisie, gesê. “Hier het sy ŉ onbekende meisie ontmoet wat haar toe na ŉ woonstel in Sunnyside geneem het en die twee meisies sou die aand daar oornag.” Die polisie het gehoor toe sy die volgende oggend wakker geword het, het die verdagte op haar bed gesit. Haar nuwe vriendin was nêrens te sien nie. “Die man het van daardie oomblik af die jong meisie as seksslaaf aangehou en haar herhaaldelik verkrag,” het Mavimbela bygevoeg. “Die verdagte was vermoedelik besig om die meisie voor te berei op ŉ lewe van prostitusie. Sy is herhaaldelik geslaan toe sy motoriste nie kon voorkeer om met haar seks te hê nie.” Die meisie is glo gister vrygelaat toe verbygangers haar gesien het terwyl sy uit die woonstel wou ontsnap. “Die verdagte het later by die toneel opgedaag. Hy het ongewillig ingestem om die meisie kort daarna vry te laat. Die man is Vrydag in hegtenis geneem nadat die saak by die polisie aangemeld is,” het Mavimbela verduidelik. Die polisie se eenheid teen gesinsgeweld, kindermishandeling en seksuele misdrywe ondersoek die saak. Die verdagte staan tereg op aanklagte van ontvoering en verkragting. Hy sal na verwagting Maandag in die Pretoriase landdroshof verskyn.